FI Euroopan unionin virallinen lehti L 140/2

KOMISSION ASETUS (EU) N:o 520/2011,

annettu 25 päivänä toukokuuta 2011,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse benalaksyylin, boskalidin, buprofetsiinin, karbofuraanin, karbosulfaanin, sypermetriinin, fluopikolidin, heksitiatsoksin, indoksakarbin, metaflumitsonin, metoksifenosidin, parakvatin, prokloratsin, spirodiklofeenin, protiokonatsolin ja tsoksamidin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan

sekä katsoo seuraavaa:

(1) Benalaksyylin, karbofuraanin, karbosulfaanin, sypermetriinin, indoksakarbin, metoksifenosidin, parakvatin, prokloratsin ja tsoksamidin jäämien enimmäismäärät vahvistettiin asetuksen (EY) N:o 396/2005 liitteessä II ja liitteessä III olevassa B osassa. Boskalidin, buprofetsiinin, fluopikolidin, heksitiatsoksin, metaflumitsonin, protiokonatsolin ja spirodiklofeenin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa.

(2) Asetuksen (EY) N:o 396/2005 6 artiklan 2 ja 4 kohdan mukaisesti tehtiin jäämien voimassa olevien enimmäismäärien muuttamiseksi hakemus, joka koski boskalidin käyttöä useisiin viljelykasveihin. Boskalidin sallittu käyttö Pohjois-Amerikan vapaakauppasopimukseen (NAFTA) liittyneissä maissa aiheuttaa asetuksen (EY) N:o 396/2005 liitteessä III vahvistettuja jäämien enimmäismääriä suurempia jäämiä. Jäämien enimmäismääriä on tarpeen suurentaa, jotta vältetään kirsikoiden, sipulien, varhaissipulien, tomaattien, munakoisojen, kurkkujen, melonien, parsakaalin, keräkaalin, basilikan, kuivattujen papujen, kuivattujen herneiden, auringonkukansiementen ja rapsin tuontia koskevat kaupan esteet.

(3) Asetuksen (EY) N:o 396/2005 8 artiklan mukaisesti asianomainen jäsenvaltio arvioi tämän hakemuksen, ja arviointiraportti toimitettiin komissiolle.

(4) Euroopan elintarviketurvallisuusviranomainen, jäljempänä ’elintarviketurvallisuusviranomainen’, tutki hakemuksen ja arviointiraportin ja tarkasteli etenkin kuluttajille ja tarpeen mukaan eläimille aiheutuvia riskejä ja antoi perustellun lausunnon ehdotetuista jäämien enimmäismääristä (2). Se toimitti kyseisen lausunnon komissiolle ja jäsenvaltioille sekä asetti sen yleisesti saataville.

(5) Elintarviketurvallisuusviranomainen päätteli perustellussa lausunnossaan, että kaikki toimitettavia tietoja koskevat vaatimukset täyttyivät ja että elintarviketurvallisuusviranomaisen suosittamat muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten kasvien erittäin suuresta kulutuksesta johtuva lyhytaikainen altistuminen eivät kumpikaan osoita, että hyväksyttävä päiväsaanti (ADI) tai akuutin altistumisen viiteannos (ARfD) olisivat vaarassa ylittyä.

(6) Codex Alimentarius -komissio (CAC) vahvisti 9 päivänä heinäkuuta 2010 Codex-arvot (CXL) benalaksyylille, boskalidille, buprofetsiinille, karbofuraanille, karbosulfaanille, sypermetriinille, fluopikolidille, heksitiatsoksille, indoksakarbille, metaflumitsonille, metoksifenosidille, parakvatille, prokloratsille, spirodiklofeenille, protiokonatsolille ja tsoksamidille. Nämä Codex-arvot olisi sisällytettävä asetukseen (EY) N:o 396/2005 jäämien enimmäismäärinä, lukuun ottamatta niitä Codex-arvoja, jotka eivät ole turvallisia tietylle kuluttajaryhmälle Euroopassa ja joista unionin esitti Codex Alimentarius -komissiolle varauman (3) elintarviketurvallisuusviranomaisen tieteellisen raportin perusteella.

(7) Elintarviketurvallisuusviranomaisen perustellun lausunnon perusteella ja tarkasteltavana olevan asian kannalta merkitykselliset tekijät huomioon ottaen asianmukaiset muutokset jäämien enimmäismääriin ovat asetuksen (EY) N:o 396/2005 14 artiklan 2 kohdan a ja e alakohdan vaatimusten mukaiset.

(8) Sen vuoksi asetuksen (EY) N:o 396/2005 liitteitä II ja III olisi muutettava.

(9) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 25 päivänä toukokuuta 2011. Komission puolesta José Manuel BARROSO Puheenjohtaja

(1) EUVL L 70, 16.3.2005, s. 1.

(2) Elintarviketurvallisuusviranomaisen tieteelliset raportit ovat saatavilla osoitteessa http://www.efsa.europa.eu:

Reasoned opinion of EFSA prepared by the Pesticides Unit (PRAPeR) on the modification of existing MRL for boscalid in various crops , EFSA Journal 2010; 8(9):1780. Julkaistu: 16. syyskuuta 2010. Hyväksytty: 12. syyskuuta 2010.

Scientific report of EFSA; Scientific and technical support for preparing a EU position in the 42nd Session of the Codex Committee on Pesticide Residues (CCPR), EFSA Journal 2010; 8(11):1560. Julkaistu: 26. marraskuuta 2010. Hyväksytty: 24. maaliskuuta 2010.

(3) Elintarvikkeiden torjunta-ainejäämiä käsittelevän Codex-komitean raportit ovat saatavilla osoitteessa http://www.codexalimentarius.net/web/archives.jsp?year=10

ALINORM 10/33/REP. JOINT FAO/WHO FOOD STANDARDS PROGRAMME CODEX ALIMENTARIUS COMMISSION. APPENDIX II and III. Thirty-Third Session. International Conference Centre, Geneva, Switzerland, 5–9 July 2010.